ET Euroopa Liidu Teataja C 318/8

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

2013/C 318/08

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 artiklile 51 (1).

MUUTMISTAOTLUS

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

MUUTMISTAOTLUS VASTAVALT ARTIKLILE 9

„PECORINO SARDO”

EÜ nr: IT-PDO-0217-01127-04.07.2013

KGT ( ) KPN ( X )

1. Spetsifikaadi osa, mida muutmine hõlmab

—  Toote nimetus — ☒ Toote kirjeldus —  Geograafiline piirkond —  Päritolutõend —  Tootmismeetod —  Seos piirkonnaga — ☒ Märgistus —  Riiklikud nõuded — ☒ Muu (täpsustada)

2. Muudatus(t)e liik

— ☒ Koonddokumendi või kokkuvõtte muutmine —  Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed)

Toote kirjeldus

Määratletakse riivitud juustu „Pecorino Sardo”maturo tehnilised ja tehnoloogilised näitajad. Riivitud juust „Pecorino Sardo” on ette nähtud kohe pakendamiseks.

See on vajalik toote kvaliteedi ja jälgitavuse tagamiseks, sest määratlus vastavalt toote spetsifikaadile, et juustu „Pecorino Sardo”, maturo, võidakse kasutada lauajuustuna ja riivjuustuna, on liiga üldine.

Märgistus

Määratletakse viisid, kuidas siduda KPNi ja erakaubamärke.

Käesolev muutmistaotlus on tingitud vajadusest täpsemalt reguleerida kaitstud nimetuse kasutamist seoses erakaubamärkidega vastavalt kohalikele väljakujunenud headele äritavadele.

Lisaks sellele täpsustatakse annuste kuju, nagu suuremad või väiksemad kuubikud, pikergused tükid, viilud jne. Käesolev muutmistaotlus on tingitud ühelt poolt tehnika arengust ja teisest küljest tarbijate uute nõudmiste rahuldamise vajadusest, sest tarbijad on rohkem huvitatud iseteenindusega ostmisest ja valmistoidu kaasa ostmisest. Seega tuleb selleks, et olla edukas ja konkurentsivõimeline, pakkuda tooteid, mis vastavad turul üha enam levivatele uutele nõudmistele.

Muu

Spetsifikaadis on andmed rühmitatud, et see oleks kergemini loetav.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (3)

„PECORINO SARDO”

EÜ nr: IT-PDO-0217-01127-04.07.2013

KGT ( ) KPN ( X )

1. Nimetus

„Pecorino Sardo”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.3. Juust

3.2. Punktis 1 esitatud nimetusega tähistatava toote kirjeldus

KPNiga „Pecorino Sardo” tähistatakse soojendatud massist valmistatud juustu, mida valmistatakse eranditult lamba täispiimast, mis võib olla termiliselt töödeldud või pastöriseeritud. Juust liigitatakse kahte tüüpi: mahe (dolce) ehk lühikese valmimisajaga (20–60 päeva) ja laagerdunud (maturo), mille laagerdumisaeg peab olema vähemalt kaks kuud; juust on silindrilise kujuga ja selle otsapinnad on tasapinnad või veidi kumerad. KPNiga juust „Pecorino Sardo”dolce peab olema järgmiste omadustega:

— kaal: vahemikus 1–2,3 kg;

— juustusilindri kõrgus: 8–10 cm;

— juustusilindri läbimõõt: 15–18 cm;

— koorik: sile, pehme, õhuke, valge või veidi õlgkollakas;

— juustumass: valge, pehme ja veniv, tihe või mõne väikese auguga;

— maitse: magus ja aromaatne või veidi hapukas;

— kuivaine rasvasisaldus: vähemalt 40 %.

Väikesed kõrvalekalded mõõtudes ja kaalus on tingitud tootmise ja valmimise tehnilistest tingimustest.

KPNiga juust „Pecorino Sardo”maturo peab olema järgmiste omadustega:

— kaal: vahemikus 1,7–4 kg;

— juustusilindri kõrgus: 10–13 cm;

— juustusilindri läbimõõt: 15–22 cm;

— koorik: sile, konsistentne, kahvatu õlgkollakas (lühema valmimisajaga) kuni pruun (pikema valmimisajaga);

— juustumass: valge, õrn ja veniv lühema valmimisaja korral ja kõva, veidi teralise struktuuriga pikema valmimisaja korral, tihe või mõne auguga; valmimisel omandab õlekollase tooni;

— maitse: muutub ajapikku teravaks;

— kuivaine rasvasisaldus: vähemalt 35 %.

Mõõtude ja kaalu erinevused sõltuvad tootmistehnilistest tingimustest ja valmimisajast.

Päritolunimetus „Pecorino Sardo” laieneb ka riivitud juustule, mis on valmistatud kaitstud päritolunimetusega juustust „Pecorino Sardo”maturo ja sellele vastavalt sertifitseeritud. Päritolunimetust „Pecorino Sardo” võib kasutada ainult sellise riivitud juustu kohta, mis vastab järgmistele tehnilistele ja tehnoloogilistele tingimustele:

1. kuivaine rasvasisaldus: vähemalt 35 %;

2. valmimisaeg tootmisjärgus: vähemalt 4 kuud;

3. niiskus: kuni 42 %;

4. lisandid: kooskõlas õigusaktidega;

5. organoleptilised näitajad: vastavalt tootmisstandardile;

6. kooriku paksus: ligikaudu 6 mm;

7. kooriku osakaal: kuni 18 %.

Kui kooriku pind on spetsifikaadi kohaselt eelnevalt säilitusainega töödeldud, tuleb seda nõutaval määral puhastada ja hõõruda, et eemaldada kõnealusel töötlemisel tekkinud jäägid ja jäljed.

3.3. Tooraine (üksnes töödeldud toodete puhul)

Juustu „Pecorino Sardo” toodetakse üksnes sellisest lamba täispiimast, mis on saadud Sardiinia piirkonnast; piim võib olla kuumtöödeldud või pastöriseeritud.

3.4. Sööt (üksnes loomse päritoluga toodete puhul)

Lammaste sööt põhineb peamiselt nende karjatamisel looduslikel rohumaadel ja karjamaadel ning lisaks antakse haljassööta ja kontsentreeritud sööta.

3.5. Tootmise erietapid, mis peavad toimuma määratletud geograafilises piirkonnas

Kogu tootmine (karjakasvatus, piimatootmine, kuumtöötlemine, kalgendamine, kuumutamine, vormimine, nõrutamine ja/või pressimine, soolamine ja laagerdumine) peab toimuma punktis 4 määratletud piirkonnas.

3.6. Erieeskirjad viilutamise, riivimise, pakendamise jm kohta

—

3.7. Erieeskirjad märgistamise kohta

Jälgitavuse ja kontrolli tagamiseks märgistab tootja KPNiga „Pecorino Sardo” juusturatta tootmispiirkonnast väljaviimisel kustumatu toiduvärviga templiga, millel on kujutatud logo.

Tootmisalast väljumisel tootele pandav kaitstud päritolunimetuse logo on järgmine:

Toote omaduste ja töötlemisjärkude tõttu ei tarvitse selline tähistus olla laost väljumisel enam nähtav. Sellisel juhul tagatakse jälgitavus märgise lisamisega.

Turule laskmisel on kõik KPNiga „Pecorino Sardo” juusturattad identifitseeritavad märgise välimise ääre järgi.

Juusturataste „Pecorino Sardo” identifitseerimiseks lisatakse märgise välimisele äärele ka vastav kleebis. Lisaks nimetusele kantakse märgisele ka juustu tüüp dolce või maturo ning nimetuse registreerimise andmed, samuti nagu ka juustu ainulaadne tärkidest kood.

Väljakujunenud hea äritava kohaselt on märgisel ning turustatavatel ning tarbimisse lastavatel pakenditel lubatud lisada kaitstud päritolunimetusele ärinimi ja erakaubamärk, eeldusel, et need ei ole iseloomult reklaamivad ega eksita tarbijat. Seevastu on keelatud lisada muud teavet, mida ei ole spetsifikaadis märgitud.

Tootmispiirkonnas laagerdumisperioodi lõpetanud juustu „Pecorino Sardo” (KPN) võib pakendada tervelt ja portsjonitena, kuubikutena, viiludena, kolmnurksete tükkidena, laastudena jne ning riivitult. Sellise kujuga pakendite korral tuleb välimisele rõngale trükitud logole lisada eelpool nimetatud kood, juustu tüüp dolce või maturo ning registreerimisandmed. Muul kujul turustatavate juustude puhul tuleb märkida kood vastavalt üksikasjalikele juhistele. Toodet on lubatud ka eelnevalt pakendada, kui seda tehakse vahetult müügikohas ja järelevalve all.

4. Geograafilise piirkonna täpne määratlus

Kaitstud päritolunimetusega juustu „Pecorino Sardo” valmistamiseks kasutatav piim pärineb kogu Sardiinia autonoomsest piirkonnast ja seal toimub ka juustu tootmine ja laagerdumine.

5. Seos geograafilise piirkonnaga

5.1. Geograafilise piirkonna eripära

Sardiinia on suuruselt ja elanikkonna tiheduselt Vahemere teine saar, mis on nagu väike manner oma rikkaliku looduskeskkonna ja inimestega.

Saare omapära seisneb eelkõige järgmises:

1. eripärased keskkonnatingimused ja kliima;

2. piirkonnas ammu juurdunud põline põllumajandus- ja loomakasvatusviis.

Esimese punkti puhul on märgitud, et paljud looduskeskkonnale iseloomulikud osad, mis on Itaalia mandriosas kadunud, on Sardiinias säilinud. Näiteks võib tuua mäed, metsad, haruldased loomaliigid ja endeemilised taimeliigid. Kliima on vahemereline: suved on soojad ja talved pehmed; sademeid on rohkem saare põhjaosas ja läänekaldal, päikeselisi päevi on aastas 200–230. Kliimat mõjutavad meri ja tugevad tuuled, mis igal aastaajal üle saare puhuvad. Metsade all on saare pindalast 18 %; metsas kasvavad eelkõige iilekstamm ja karvane tamm. Rannikul ning saare kesk- ja idaosas kasvavad peamiselt kadakad ja õlipuud. Saare ülejäänud territooriumil on laialdaselt põõsastikke, kus kasvab mastiksipistaatsiat, kiviroosikut, maasikapuid ja teisi saarele iseloomulikke metsikuid taimi.

Punkti 2 puhul on märgitud, et ammustest aegadest on suur osa saare elanikkonnast tegelenud lambakasvatusega, mis on olnud nende peamine, kui mitte ainus sissetulekuallikas, ning põllumajandussektor koos piimatöötlemise ja juustutootmisega on praegugi üks suuremaid tööandjaid ning ühiskondlik-majanduslikult juhtivaid sektoreid.

5.2. Toote eripära

Toote eripära seisneb järgmises:

1. koorik: sile ja pehme, lühikese valmimisajaga juustul õlgkollane, kauem laagerdunud juustul pruun;

2. juustumass: valge, õrn ja veniv lühikese valmimisajaga juustul, kauem laagerdunud juustul kõvem ja teralisem, aja jooksul omandab õlgkollase värvuse ja tekivad augud;

3. maitse: õrn ja hõrk lühikese valmimisaja juustul, kauem laagerdunud juustul muutub aja jooksul teravamaks.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Punktis 5.2 kirjeldatud juustu iseloomulikud omadused on tingitud nii selle piirkonna looduslikest teguritest kui ka inimestest.

Looduslike tegurite osas sobib juustu „Pecorino Sardo” päritolupiirkond punktis 5.1 kirjeldatud eriliste keskkonna- ja ilmastikuolude tõttu suurepäraselt karjatamiseks looduslikel karjamaadel ning kuna mitmekesiste põõsastikega niitudel leidub külluslikult sööta saare lambakarjadele, on sealsel juustu „Pecorino Sardo” tootmiseks kasutataval piimal eripärased omadused.

Inimeste osas on põhjust rõhutada eelkõige lambapiima töötlemisega tegelevate juustutegijate vaieldamatuid oskusi ja pädevust, milles on ühendatud igivana pärand ja kaasaegse tehnika võimalused, tänu millele ongi sündinud juustu „Pecorino Sardo” organoleptilised omadused.

Viide spetsifikaadi avaldamisele

(Määruse (EÜ) nr 510/2006 (4) artikli 5 lõige 7)

Taotluse esitanud asutus on algatanud riikliku vastuväite esitamise menetluse, avaldades kaitstud päritolunimetuse „Pecorino Sardo” muutmisettepaneku 15. aprilli 2013. aasta Itaalia Vabariigi Teatajas nr 88.

Toote spetsifikaadi täielik tekst on saadaval järgmisel veebisaidil:

http://www.politicheagricole.it/flex/cm/pages/ServeBLOB.php/L/IT/IDPagina/3335

või otse põllu-, toidu- ja metsamajandusministeeriumi veebisaidil (http://www.politicheagricole.it), klõpsates „Qualità e sicurezza” („Kvaliteet ja ohutus”, ekraanil ülal paremal) ning seejärel „Disciplinari di Produzione all’esame dell’UE” („ELi läbivaatuseks esitatud spetsifikaadid”).

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Asendatud määrusega (EL) nr 1151/2012.

(4) Vt joonealust märkust 3.